Eigil Andersen (SF), 2010-12-14:
Jeg er fuldstændig enig med den socialdemokratiske ordfører, hr. Torben Hansen.
Og så vil jeg sige, at da jeg gik i skole for mange, mange år siden, forstod jeg det sådan, at det, der foregik i Folketinget, og som dér blev taget af beslutninger, var udtryk for den højeste visdom, man kunne forestille sig.
Jeg fik også den forståelse, at tingene var meget grundigt forberedt, og at det var uhyre sagligt.
I den forbindelse må jeg sige, at jeg simpelt hen er rystet over behandlingen af det her lovforslag og over det lovforberedende arbejde, der er sket i regeringen og blandt forligspartierne.
Det er så lavt et niveau, at det faktisk burde bruges i undervisningen i skolerne i samfundsfag.
Det, vi taler om her, er, at man altså sætter en stopper for, at arbejdsløse kan vælge mange kurser, hvilket hr. Torben Hansen også var inde på, som selvvalgt uddannelse i 6 uger.
Det betyder, at den arbejdsløse f.eks. ikke vil kunne få et truckcertifikat, ikke vil kunne tage lastbilkørekort, ikke vil kunne deltage i en række svejsekurser osv., altså helt dagligdags ting, som man har brug for i det danske samfund.
Så har man fra borgerlig side henvist til, at der er visse private kursusudbydere, som spekulerer i det her.
Man har vist et eksempel, hvor den private kursusudbyder havde et kursus, som kostede 1.600 kr. pr. uge, men i det øjeblik det var en arbejdsløs, der valgte det som selvvalgt uddannelse, blev prisen sat op til ca. 9.000 kr. pr. uge.
Man siger så, at det er en prisspekulation, som man vil have sat en stopper for, og derfor ønsker man, at fremover er der ingen kurser, en arbejdsløs skal komme på som selvvalgt uddannelse, hvis pris overstiger 3.500 kr. pr. uge.
Men som hr. Torben Hansen også var inde på, foregår det allermeste af den kursusaktivitet, der bruges af ledige til selvvalgt uddannelse, på AMU-centre, og den foregår på VUC.
Og de takster, som er de steder, er fastsat af Undervisningsministeriet.
Det vil altså sige, at man åbenbart fra Beskæftigelsesministeriets side mener, at Undervisningsministeriet laver prisspekulation, og det er naturligvis forkert.
Det er jo en absurd tanke, at Beskæftigelsesministeriet så med det her lovforslag laver et indgreb mod Undervisningsministeriet, som er dem, der fastsætter de her takster.
Det var jo helt tydeligt under førstebehandlingen, at det kom som en stor overraskelse for en række af forligspartierne, herunder ikke mindst for Dansk Folkeparti, at det hænger sådan sammen, at det er Undervisningsministeriet, som godkender de her priser f.eks. på AMU-centrene.
Dermed er der ikke nogen prisspekulation at gribe ind over for.
Hvad kunne man have gjort, hvis man nu absolut ville lave et prisloft over de her kurser?
Ja, så kunne man jo fra de borgerlige partiers side have besluttet sig for, at man ville lave et indgreb over for private kursusudbydere og sige: Her indfører vi et prisloft.
Og så kunne man have fritaget alle de takster, som er fastsat af Undervisningsministeriet.
Sådan kunne man have gjort, og det ville så have reddet kurserne for titusinder af arbejdsløse.
Men det har man altså valgt ikke at gøre.
I stedet for har man besluttet sig for ud fra et enkelt eksempel, som vedrører en meget lille del af den kursusvirksomhed, der foregår, at ødelægge det her system og hæmme lediges muligheder for at tage de her 6 ugers uddannelse, på trods af at det er noget, vi har brug for, på trods af at det danske samfund med den arbejdsløshedstid, vi er inde i, i høj grad har brug for, at mennesker efteruddanner sig og uddanner sig, for at vi kan stå stærkere, når konjunkturerne vender.
I øvrigt vil jeg da også gerne tilføje, at erfaringen fra uddannelsesstederne er, at når en arbejdsløs har valgt 6 ugers uddannelse, opstår der jo dermed også helt bogstaveligt en kontakt mellem den ledige og uddannelsessystemet.
Og ved at den kontakt opstår, er det en klar erfaring fra uddannelsesstederne, at så bliver den arbejdsløse også interesseret i videregående uddannelse og efteruddannelse ud over de 6 uger.
Jeg må sige, at det er uhyre konstruktivt, og at det er rigtig godt af hensyn til Danmarks fremtid, og de arbejdsløse, som så får smag for at efteruddanne sig, burde have en stor tak, i stedet for at man nu fra regeringens side sætter en bom op for dem, som gør det langt, langt vanskeligere fremover.